[Foto’s] Goue medalje vir SA by Chelsea-blommeskouKirstenbosch Botaniese Tuin sy uitstalling by die Chelsea-blommeskou. Foto: Facebook via Kirstenbosch Kirstenbosch Botaniese Tuin in Kaapstad het vandeesweek ŉ goue medalje gewen vir sy uitstalling by die wêreldbekende Chelsea-blommeskou in Londen. Dié blommeskou word vanjaar tussen 24 en 28 Mei gehou. Die Chelsea-blommeskou word jaarliks sedert 1913 op die terrein van die Royal Hospital Chelsea in Londen gehou. Dié geleentheid het slegs gedurende die twee Wêreldoorloë in die slag gebly. Hoewel dit steeds die mees gesogte blommeskou is, is dit onlangs deur die RHS Hampton Court Palace-blommeskou onttroon as die grootste blommeskou. Die Kirstenbosch Botaniese Tuin is geleë aan die oostelike hange van Tafelberg, en internasionaal bekend as een van die sewe mooiste botaniese tuine in die wêreld. Dit is ook een van Kaapstad se sewe grootste toerisme-aantreklikhede. Dié geleentheid is jaarliks ŉ groot trekpleister vir bekendes. Dit is vanjaar bygewoon deur koningin Elizabeth, sowel as prins William en prinses Kate. Ander koninklikes sluit in prinses Eugenie, prinses Beatrice en prins Harry. Besoek die Chelsea-blommeskou se webwerf, asook Kirstenbosch Botaniese Tuin se Facebook-blad.